ประกาศคณะกรรมการว่าด้วยฉลาก ฉบับที่ 25 (พ.ศ. 2528) เรื่อง กำหนดกระดาษสำหรับพิมพ์และเขียนเป็นสินค้าที่ควบคุมฉลาก

ประกาศคณะกรรมการว่าด้วยฉลาก
ประกาศคณะกรรมการว่าด้วยฉลาก
ฉบับที่ ๒๕ (พ.ศ. ๒๕๒๘)
เรื่อง
กำหนดกระดาษสำหรับพิมพ์และเขียนเป็นสินค้าที่ควบคุมฉลาก
 

อาศัยอำนาจตามความในมาตรา
๓๐ และมาตรา ๓๑ แห่งพระราชบัญญัติคุ้มครองผู้บริโภค พ.ศ. ๒๕๒๒
คณะกรรมการว่าด้วยฉลากออกประกาศไว้ ดังต่อไปนี้

ข้อ
๑ ในประกาศนี้ กระดาษสำหรับพิมพ์และเขียน หมายความว่า กระดาษปอนด์ กระดาษปรู๊ฟ กระดาษอาร์ต หรือกระดาษอื่น
ที่ทำขึ้นเพื่อพิมพ์ เขียน หรือคัดสำเนา ที่ขายเป็นรีม
หรือขายตามจำนวนแผ่นโดยบรรจุเป็นหีบห่อ หรือใส่กล่อง

ข้อ
๒
ประกาศนี้ไม่ใช้บังคับแก่กระดาษที่ผลิตเพื่อการส่งออก
ซึ่งได้ปฏิบัติตามเงื่อนไข ดังต่อไปนี้
(๑)
กระดาษดังกล่าวต้องแสดงข้อความให้เห็นและอ่านได้ชัดเจนไว้ที่ภาชนะบรรจุ
หรือหีบห่อบรรจุเป็นภาษาไทยว่า สำหรับส่งออกเท่านั้น
หรือเป็นภาษาอังกฤษว่า For Export Only
(๒)
กระดาษดังกล่าวต้องอยู่ในความครอบครองของผู้ซึ่งเกี่ยวข้องกับธุรกิจเพื่อการส่งออก

ข้อ
๓ ให้กระดาษเป็นสินค้าที่ควบคุมฉลาก

ข้อ
๔ กระดาษที่จะนำออกขาย ต้องจัดให้มีสลาก
ปิด หรือติดไว้ที่ภาชนะบรรจุ หรือหีบห่อบรรจุ

ข้อ
๕ ฉลากนั้น
ต้องใช้ข้อความเป็นภาษาไทยให้เห็นและอ่านได้ชัดเจน ข้อความในฉลากอย่างน้อยต้องมีสาระสำคัญ
ดังต่อไปนี้
(๑)
ในกรณีที่เป็นสินค้าที่ผลิตในราชอาณาจักร
ให้ระบุชื่อผู้ผลิตและสถานที่ประกอบการของผู้ผลิต
ในกรณีที่เป็นสินค้าที่นำเข้ามาในราชอาณาจักรเพื่อขาย
ให้ระบุชื่อผู้นำเข้าและสถานที่ประกอบการของผู้นำเข้า
ในกรณีที่เป็นสินค้าที่ผลิตขึ้นตามความต้องการหรือเพื่อการขายของผู้ประกอบธุรกิจรายอื่น
หรือเป็นสินค้าที่นำเข้าเพื่อการขายของผู้ประกอบธุรกิจรายอื่น
คู่กรณีจะตกลงกันให้ระบุเฉพาะชื่อผู้ประกอบธุรกิจและสถานที่ประกอบการของผู้ประกอบธุรกิจรายใดรายหนึ่งแต่เพียงรายเดียวแทนก็ได้
แต่ผู้ผลิตหรือผู้นำเข้าดังกล่าวจะต้องส่งสำเนาข้อตกลงดังกล่าวให้สำนักงานคณะกรรมการคุ้มครองผู้บริโภคทราบก่อนจะนำสินค้านั้นออกขาย
ถ้าผู้ผลิตหรือผู้นำเข้าหรือผู้ประกอบธุรกิจรายใดมีเครื่องหมายการค้าที่จดทะเบียนในประเทศไทยแล้ว
จะระบุเครื่องหมายการค้าแทนชื่อและสถานที่ประกอบการของตนก็ได้
(๒)
ชนิดของกระดาษ
(๓)
ขนาดกว้างยาวของกระดาษเป็นระบบเมตริก
(๔)
น้ำหนักมาตรฐาน (กรัมต่อตารางเมตร)
(๕)
จำนวนแผ่นขั้นต่ำ

ข้อ
๖
ให้กระดาษที่ควบคุมฉลากที่นำเข้ามาในราชอาณาจักรเพื่อขาย ได้รับการยกเว้น
ไม่ต้องจัดให้มีฉลากในขณะนำเข้าที่ด่านศุลกากร แต่ต้องจัดให้มีฉลากตามประกาศนี้ก่อนที่จะนำออกขาย

ประกาศนี้ให้ใช้บังคับเมื่อพ้นกำหนดหนึ่งร้อยแปดสิบวันนับแต่วันประกาศในราชกิจจานุเบกษาเป็นต้นไป๑


ประกาศ
ณ วันที่ ๑๙ พฤศจิกายน ๒๕๒๘
มาลดี วสีนนท์
ประธานกรรมการว่าด้วยฉลาก










มณฑิตา/ผู้จัดทำ
๑๗ ธันวาคม ๒๕๕๓

พัสสน/ผู้ตรวจ
๒๐ มกราคม ๒๕๕๔


๑ ราชกิจจานุเบกษา
เล่ม ๑๐๒/ตอนที่ ๑๙๙/ฉบับพิเศษ หน้า ๑๙/๓๐ ธันวาคม ๒๕๒๘